***ՆԱԽԱԳԻԾ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

մարտի 2023 թվականի N -Ն

**ՔՐԵԱԿԱՆ ՎԱՐՈՒՅԹՆԵՐՈՎ ՊԵՏՈՒԹՅԱՆԸ, ՀԱՄԱՅՆՔԻՆ, ՖԻԶԻԿԱԿԱՆ ԵՎ ԻՐԱՎԱԲԱՆԱԿԱՆ ԱՆՁԱՆՑ ՊԱՏՃԱՌՎԱԾ ՎՆԱՍԻ ՎԵՐԱԿԱՆԳՆՄԱՆ, ՎԵՐԱԿԱՆԳՆՎԱԾ ԳՈՒՄԱՐՆԵՐԻ ՏՆՕՐԻՆՄԱՆ ԵՎ ՀԱՇՎԱՌՄԱՆ, ՀԱՄԱՊԱՏԱՍԽԱՆ ՏՎՅԱԼՆԵՐԻ ՀՐԱՊԱՐԱԿՄԱՆ,** **ԻՆՉՊԵՍ ՆԱԵՎ ՈՐՊԵՍ ԳՐԱՎ ՊԱՀԱՏՎՈՒԹՅԱՆ ՀԱՆՁՆՎԱԾ ԴՐԱՄԱԿԱՆ ՄԻՋՈՑՆԵՐԻ ԵՎ ԱՐԳԵԼԱԴՐՎԱԾ ԴՐԱՄԱԿԱՆ ՄԻՋՈՑՆԵՐԻ ՀԱՇՎԱՌՄԱՆ ԵՎ ՏՎՅԱԼՆԵՐԻ ՀՐԱՊԱՐԱԿՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության քրեական դատավարության օրենսգրքի 483-րդ հոդվածի 24.1-ին մասը՝ Հայաստանի Հանրապետության կառավարությունը ***որոշում է.***

1. Սահմանել քրեական վարույթներով պետությանը, համայնքին, ֆիզիկական և իրավաբանական անձանց պատճառված վնասի վերականգնման, վերականգնված գումարների տնօրինման և հաշվառման, համապատասխան տվյալների հրապարակման, ինչպես նաև որպես գրավ պահատվության հանձնված դրամական միջոցների և արգելադրված դրամական միջոցների հաշվառման հաշվառման և տվյալների հրապարակման կարգը՝ համաձայն հավելվածի:
2. Սույն որոշումն ուժի մեջ մտնելուց հետո՝ տասնօրյա ժամկետում, Հայաստանի Հանրապետության կենտրոնական բանկը մշակում է **մեկ միասնական գանձապետական հաշվեհամարին** կամ դատախազության կողմից վարվող դեպոզիտային հաշվին վճարումներ ընդունելու վճարման անդորրագրի օրինակելի ձև և շրջաբերականով ուղարկում բոլոր առևտրային բանկերին: Նշված անդորրագիրը պարտադիր պետք է ներառի նախաքննական մարմնի անվանումը, վարույթի համարը, մեղադրյալի տվյալները (առկայության դեպքում), վճարման նպատակը:
3. Սույն որոշումն ուժի մեջ մտնելուց հետո՝ տասնօրյա ժամկետում, պետությանը և համայնքներին պատճառված վնասների վերականգնման նպատակով Հայաստանի Հանրապետության դատախազության, նախկին Հայաստանի Հանրապետության հատուկ քննչական ծառայության, Հայաստանի Հանրապետության քննչական կոմիտեի դեպոզիտային հաշվիվներին վճարված գումարները, Հայաստանի Հանրապետության ֆինանսների նախարարության հաշվեհամարում առկա գումարները, Հայաստանի Հանրապետության կենտրոնական բանկում ի պահ հանձնված գումարները և Հայաստանի Հանրապետության ազգային անվտանգության ծառայության քննչական դեպարտամենտում քննված/քննվող գործերով/վարույթներով վերականգնված և փաստացի Հայաստանի Հանրապետության ազգային անվտանգության ծառայությունում գտնվող գումարները ինչպես նաև այն գումարները, որոնց ծագման աղբյուրը օբյեկտիվորեն հնարավոր չէ պարզել, ենթակա են փոխանցման պետությանը պատճառված վնասի վերականգման մեկ միասնական գանձապետական հաշվեհամարին:
4. Սույն որոշումն ուժի մեջ մտնելուց հետո՝ տասնօրյա ժամկետում, նախաքննական մարմինների դեպոզիտ հաշիվներին առկա՝ գույքի արգելադրման կամ որպես գրավ փոխանցված գումարները ենթակա են հաշվանցման ՀՀ դատախազության դեպոզիտ հաշվին:
5. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հավելված

ՀՀ կառավարության 2023 թվականի մարտի -ի N - Ն որոշման

**ԿԱՐԳ**

**ՔՐԵԱԿԱՆ ՎԱՐՈՒՅԹՆԵՐՈՎ ՊԵՏՈՒԹՅԱՆԸ, ՀԱՄԱՅՆՔԻՆ, ՖԻԶԻԿԱԿԱՆ ԵՎ ԻՐԱՎԱԲԱՆԱԿԱՆ ԱՆՁԱՆՑ ՊԱՏՃԱՌՎԱԾ ՎՆԱՍԻ ՎԵՐԱԿԱՆԳՆՄԱՆ, ՎԵՐԱԿԱՆԳՆՎԱԾ ԳՈՒՄԱՐՆԵՐԻ ՏՆՕՐԻՆՄԱՆ ԵՎ ՀԱՇՎԱՌՄԱՆ, ՀԱՄԱՊԱՏԱՍԽԱՆ ՏՎՅԱԼՆԵՐԻ ՀՐԱՊԱՐԱԿՄԱՆ,** **ԻՆՉՊԵՍ ՆԱԵՎ ՈՐՊԵՍ ԳՐԱՎ ՊԱՀԱՏՎՈՒԹՅԱՆ ՀԱՆՁՆՎԱԾ ԴՐԱՄԱԿԱՆ ՄԻՋՈՑՆԵՐԻ ԵՎ ԱՐԳԵԼԱԴՐՎԱԾ ԴՐԱՄԱԿԱՆ ՄԻՋՈՑՆԵՐԻ ՀԱՇՎԱՌՄԱՆ ԵՎ ՏՎՅԱԼՆԵՐԻ ՀՐԱՊԱՐԱԿՄԱՆ**

1. **ՊԵՏՈՒԹՅԱՆԸ, ՀԱՄԱՅՆՔԻՆ, ՖԻԶԻԿԱԿԱՆ ԵՎ ԻՐԱՎԱԲԱՆԱԿԱՆ ԱՆՁԱՆՑ ՊԱՏՃԱՌՎԱԾ ՎՆԱՍԻ ՎԵՐԱԿԱՆԳՆՈՒՄԸ, ՎԵՐԱԿԱՆԳՆՎԱԾ ԳՈՒՄԱՐՆԵՐԻ ՏՆՕՐԻՆՈՒՄԸ ԵՎ ՈՐՊԵՍ ԳՐԱՎ ԴՐԱՄԱԿԱՆ ՄԻՋՈՑՆԵՐԸ ՊԱՀԱՏՎՈՒԹՅԱՆ ՀԱՆՁՆԵԼԸ ԵՎ ԱՐԳԵԼԱԴՐՎԱԾ ԴՐԱՄԱԿԱՆ ՄԻՋՈՑՆԵՐԻ ՄՈՒԾՈՒՄԸ**
2. Քրեական վարույթներով պետությանը և համայնքներին պատճառված վնասների վերականգնման նպատակով գումարները վճարվում են պետությանը պատճառված վնասի վերականգման՝ Հայաստանի Հանրապետության ֆինանսների նախարարության կողմից վարվող մեկ միասնական գանձապետական հաշվեհամարին: Հայաստանի Հանրապետության քրեական օրենսգրքի 285-րդ, 286-րդ, 288-րդ կամ 290-րդ հոդվածներով նախատեսված հանցանքի հատկանիշներով հարուցված քրեական վարույթներով պետությանը պատճառված վնասը վերականգնվում է կամ հարկ վճարողի միասնական հաշվին կամ Հայաստանի Հանրապետության ֆինանսների նախարարության կողմից վարվող մեկ միասնական գանձապետական հաշվեհամարին:
3. Քրեական վարույթներով մինչդատական վարույթի փուլում ֆիզիկական և իրավաբանական անձանց պատճառված վնասի վերականգնման նպատակով գումարները, որպես գույք արգելադրված Հայաստանի Հանրապետության դրամը մուծվում են, իսկ որպես գրավ՝ դրամական միջոցները պահատվության են հանձնվում Հայաստանի Հանրապետության դատախազության դեպոզիտ հաշվին: Դատական վարույթի փուլում որպես գույք արգելադրված Հայաստանի Հանրապետության դրամը մուծվում են, իսկ որպես գրավ՝ դրամական միջոցները պահատվության են հանձնվում այն դատարանի դեպոզիտ, որի վարույթում գտնվում է գործը:
4. Պետությանը և համայնքին (ներառյալ՝ համայնքային, պետական և պետական ոչ առևտրային կազմակերպություններին պատճառված վնասի վերականգնման) պատճառված վնասի վերականգման Հայաստանի Հանրապետության ֆինանսների նախարարության կողմից վարվող մեկ միասնական գանձապետական հաշվեհամարին առկա դրամական միջոցները տնօրինում է Հայաստանի Հանրապետության ֆինանսների նախարարությունը:
5. Կոնկրետ վարույթով անձի ռեաբիլիտացիայի կամ օրենքով նախատեսված այլ դեպքերում վերջինիս կողմից մեկ միասնական գանձապետական հաշվեհամարին պետությանը և համայնքներին պատճառված վնասի վերականգնման նպատակով վճարված գումարները ենթակա են վերադարձման պետական բյուջեի միջոցների հաշվին: Գումարների վերադարձ կատարելիս դիմումին կցվում են վնասի վերականգնման նպատակով գումարի վճարումը հավաստող վճարային անդորրագիրը, եզրափակիչ դատավարական ակտը և ՀՀ դատախազության կողմից տրված համապատասխան տեղեկանք՝ պետությանը և համայնքներին պատճառված վնասի վերականգնման նպատակով վճարված գումարների վերադարձման հիմքերի վերաբերյալ:
6. Պատճառված վնասի վերականգնման դեպքում տվյալ քրեական վարույթով եզրափակիչ դատական ակտը կամ դատավարական որոշումն օրինական ուժի մեջ մտնելուց հետո պետական բյուջեից հաշվանցում է կատարվում տվյալ համայնքի բյուջե՝ համայնքին պատճառված վնասի վերականգնման նպատակով մեկ միասնական գանձապետական հաշվեհամարին վճարված գումարի չափով:
7. Համայնքային, պետական և պետական ոչ առևտրային կազմակերպություններին պատճառված վնասի վերականգնման դեպքում տվյալ քրեական վարույթով եզրափակիչ դատական ակտը կամ դատավարական որոշումն օրինական ուժի մեջ մտնելուց հետո հսկող դատախազը տասնօրյա ժամկետում գրություն է ուղարկում Հայաստանի Հանրապետության ֆինանսների նախարարություն՝ վնասի վերականգնման նպատակով մեկ միասնական գանձապետական հաշվեհամարին վճարված գումարի չափով համապատասխան համայնքի կամ պետության մասնակցությամբ գործող իրավաբանական անձանց վճարում կատարելու վերաբերյալ:
8. **ՏՎՅԱԼՆԵՐԻ ՀԱՇՎԱՌՈՒՄԸ ԵՎ ՀՐԱՊԱՐԱԿՈՒՄԸ**
9. Հայաստանի Հանրապետության ֆինանսների նախարարությունը և Հայաստանի Հանրապետության քննչական կոմիտեն մինչև յուրաքանչյուր կիսամյակին հաջորդող ամսվա 10-ը ՀՀ գլխավոր դատախազություն են փոխանցում տեղեկատվություն՝ հաշվետու կիսամյակի ընթացքում համապատասխանաբար մեկ միասնական գանձապետական հաշվեհամարին և հարկ վճարողի միասնական հաշվին պետությանը և համայնքներին պատճառված վնասների վերականգնման նպատակով փոխանցված գումարների վերաբերյալ:
10. Հայաստանի Հանրապետության գլխավոր դատախազությունը մինչև յուրաքանչյուր կիսամյակին հաջորդող ամսվա 20-ը տեղեկատվություն է հրապարակում հաշվետու կիսամյակի ընթացքում մեկ միասնական գանձապետական հաշվեհամարին պետությանը և համայնքներին պատճառված վնասների վերականգնման նպատակով փոխանցված գումարների վերաբերյալ, ինչպես նաև Հայաստանի Հանրապետության դատախազության դեպոզիտ հաշվին մուծված՝ որպես գույք արգելադրված Հայաստանի Հանրապետության դրամի, ինչպես նաև որպես գրավ՝ պահատվության հանձնված գումարների մասին՝ ըստ նախաքննական մարմինների տարբերակման:
11. Հայաստանի Հանրապետության դատական դեպարտամենտը մինչև յուրաքանչյուր կիսամյակին հաջորդող ամսվա 20-ը տեղեկատվություն է հրապարակում հաշվետու կիսամյակի ընթացքում դատարանների դեպոզիտներ մուծված՝ արգելադրված կամ որպես գրավ պահատվության հանձնված դրամական միջոցների վերաբերյալ: